AGENȚIA NAȚIONALĂ DE ADMINISTRARE FISCALĂ AUTORITATEA VAMALĂ ROMÂNĂ

Nr. ……… din ……………2025 Nr. ……… din ……………2025

**ORDIN**

**privind aprobarea procedurii și condițiile de transmitere a informațiilor prevăzute la art. 462 alin. (22) din Legea nr. 227/2015 privind Codul fiscal**

Având în vedere prevederile art. 462 alin. (22) din Legea nr. 227/2015 privind Codul fiscal, cu modificările și completările ulterioare, și ținând cont de avizul conform al Ministerului Finanțelor, comunicat cu Adresa nr. ……………………………… din data de.....……………2025,

în temeiul art. II alin. (3) din Ordonanța Guvernului nr. 3/2025 pentru modificarea și completarea art. 462 din Legea nr. 227/2015 privind Codul fiscal, cu modificările și completările ulterioare, al art. 2 alin. (5) din Legea nr. 268/2021 pentru înființarea Autorității Vamale Române și pentru modificarea unor acte normative, cu modificările ulterioare, al art. 11 alin. (3) din Hotărârea Guvernului nr. 520/2013 privind organizarea și funcționarea Agenției Naționale de Administrare Fiscală, cu modificările și completările ulterioare, precum și al art. 8 alin. (3) din Hotărârea Guvernului nr. 237/2022 privind organizarea și funcționarea Autorității Vamale Române și pentru modificarea pct. 1 de la lit. C din cadrul anexei nr. 1 la Hotărârea Guvernului nr. 791/2009 privind condițiile pentru certificarea aeroporturilor civile internaționale sau deschise traficului aerian internațional, cu modificările și completările ulterioare,

**preşedintele Agenţiei Naţionale de Administrare Fiscală și preşedintele Autorității Vamale Române** emit următorul ordin:

Art. 1 - Se aprobă procedura și condițiile de transmitere a informațiilor prevăzute la art. 462 alin. (22) din Legea nr. 227/2015 privind Codul fiscal, cu modificările și completările ulterioare, prevăzute în anexa care face parte integrantă din prezentul ordin.

Art. 2 - Structurile competente din cadrul Autorității Vamale Române și Agenției Naționale de Administrare Fiscală, direcțiile generale regionale ale finanțelor publice și organele fiscale centrale din subordine vor lua măsuri pentru ducerea la îndeplinire a prevederilor prezentului ordin.

Art. 3-Prezentul ordin se publică în Monitorul Oficial al României, Partea I.

Președinte Președinte

Agenția Națională de Administrare Fiscală, Autoritatea Vamală Română,  **Nicoleta-Mioara CÎRCIUMARU Marcel Simion MUTESCU**

ANEXĂ

**Procedura și condițiile de transmitere a informațiilor prevăzute**

**la art. 46^2 alin. (22) din Legea nr. 227/2015 privind Codul fiscal,**

**cu modificările și completările ulterioare**

# Capitolul I

**Dispoziții generale**

Art. 1- În înţelesul prezentei proceduri, termenii şi expresiile de mai jos au următoarele semnificaţii:

a) Codul fiscal - Legea nr. 227/2015 privind Codul fiscal, cu modificările şi completările ulterioare;

b) organul fiscal central – organul fiscal central competent în administrarea obligațiilor fiscale datorate de către operatorului economic;

c) organul vamal teritorial competent – biroul vamal la care se efectuează formalitățile vamale sau în domeniul mișcării produselor accizabile.

Capitolul II

**Transmiterea informațiilor**

Art. 2 – (1) În maximum 3 zile lucrătoare de la publicarea în Monitorul Oficial al României, Partea I, a prezentului ordin, Autoritatea Vamală Română transmite către Agenția Națională de Administrare Fiscală informații/situația cu privire la persoanele juridice străine care desfășoară operațiuni în sectoarele petrol și gaze naturale, din sfera de competență a Autorității Vamale Române, începând cu data de 01.01.2025.

1. În cazul în care, după publicarea prezentului ordin, alte persoane juridice străine care desfășoară operațiuni vamale în sectoarele petrol și gaze naturale, vor fi identificate în sfera de competență a Autorității Vamale Române, autoritatea va transmite către Agenția Națională de Administrare Fiscală acele informații în maximum 3 zile lucrătoare.

(3) Organul fiscal central transmite la Autoritatea Vamală Română lista persoanelor juridice prevăzute la art. 462 alin. (11) din Codul fiscal sau reprezentanților acestora, care au constituit garanția prevăzută la art. 462 alin. (16) - (20) din Codul fiscal, în mod operativ, dar nu mai târziu de 3 zile lucrătoare de la data constituirii garanției.

(4) Lista persoanelor juridice prevăzute la alin. (3) va cuprinde cel puțin informații cu privire la datele de identificare ale persoanelor juridice sau ale reprezentanților acestora.

(5) În situația în care unui operator economic i s-a interzis efectuarea oricăror formalități vamale ca urmare a faptului că acesta nu a constituit garanția, iar ulterior acesta face dovada constituirii acesteia, organul fiscal competent înștiințează Autoritatea Vamală Română în mod operativ, dar nu mai târziu de 3 zile lucrătoare de la data constituirii garanției, despre faptul că garanția a fost constituită, în vederea permiterii efectuării formalităților vamale sau în domeniul mișcării produselor accizabile cu privire la mărfurile aflate în responsabilitatea persoanelor juridice care nu și-au respectat obligațiile prevăzute.

Art. 3 - (1) În situația executării garanției, organul fiscal central înștiințează Autoritatea Vamală Română, în mod operativ, dar nu mai târziu de 3 zile lucrătoare de la expirarea termenului legal de reîntregire a acesteia, în situația în care garanția nu a fost reîntregită.

(2) În situația în care unui operator economic i s-a interzis efectuarea oricăror formalități vamale ca urmare a faptului ca acesta nu a reîntregit garanția, iar ulterior acesta face dovada constituirii acesteia, organul fiscal competent înștiințează Autoritatea Vamală Română, în mod operativ, dar nu mai târziu de 3 zile lucrătoare de la data constituirii garanției, despre faptul că garanția a fost reîntregită, în vederea permiterii efectuării formalităților vamale sau în domeniul mișcării produselor accizabile cu privire la mărfurile aflate în responsabilitatea persoanelor juridice care nu și-au respectat obligațiile prevăzute.

Art. 4(1) - În vederea transmiterii informațiilor prevăzute la art. 2 și 3, Agenția Națională de Administrare Fiscală și Autoritatea Vamală Română stabilesc, de comun acord, puncte unice de contact la care să fie transmise informațiile în mod operativ, prin mijloace electronice.

(2) Autoritatea Vamală Română, prin punctul unic de contact stabilit, transmite organelor vamale teritoriale competente, în mod operativ, informațiile primite de la Agenția Națională de Administrare Fiscală potrivit alin. (1).

Art. 5 - În temeiul informațiilor prevăzute la art. 4 alin. (2), organul vamal teritorial competent ia măsuri de aplicare a prevederilor art. 462 alin. (21) din Codul fiscal.

Art.6-Organele vamale teritoriale competente solicită declarantului/ reprezentantului direct/reprezentantului indirect care se prezintă la biroul vamal pentru efectuarea formalităților vamale informații privind trasabilitatea/livrările succesive ale mărfurilor, în cazul operațiunilor desfășurate de persoanele prevăzute la art. 462 alin. (11) din Codul fiscal.

Art. 7- Autoritatea Vamală Română, prin punctul unic de contact stabilit, transmite, până cel târziu în data de 15 a lunii pentru luna precedentă, către Agenția Națională de Administrare Fiscală, la punctul unic de contact stabilit, informații cu privire la cantitățile și valorile înscrise în declaratiile vamale, în documentele care atestă livrările intracomunitare înregistrate la autoritate, aferente operațiunilor efectuate de persoanele prevăzute la art. 462 alin. (11) din Codul fiscal, pentru livrările pe teritoriul României, respectiv pentru livrările de pe teritoriul României, stabilite pe baza valorii înscrise în declarația vamală de import/valoarea statistică sau declarațiile vamale de export/valoarea statistică, după caz.